1. ปัจจัยความเสี่ยง

บริษัทมีปัจจัยความเสี่ยงตามลักษณะ โดยทั่วไปของการประกอบธุรกิจอุตสาหกรรม
โดยอาจสรุปได้ดังนี้

1. ความเสี่ยงด้านความล่าช้าในการก่อสร้าง

เนื่องจากโครงการผลิตเหล็กพรุน (DIRECT REDUCED IRON หรือ DRI)
และโครงการการผลิตผลิตภัณฑ์ต่อเนื่องอันได้แก่ เหล็กล้างสนิมและเคลือบน้ำมัน เหล็กแผ่นรีดเย็น
และเหล็กแผ่นเคลือบสังกะสีของบริษัทยังอยู่ในช่วงของการก่อสร้างโรงงาน
ดังนั้นจึงมีความเสี่ยงในเรื่องของความล่าช้าในการก่อสร้าง
ซึ่งอาจเป็นเหตุให้เกิดค่าใช้จ่ายเกินกว่างบประมาณ (cost over run) อย่างไรก็ดี
บริษัทได้ชะลอการก่อสร้างโครงการผลิตเหล็กพรุน
เนื่องมาจากราคาตลาดของเศษเหล็กและเหล็กพรุนมีการลดลงอย่างมาก
และเพื่อสงวนเงินทุนในการก่อสร้างไว้ก่อน
โรงงานเหล็กพรุนตั้งอยู่บริเวณใกล้เคียงกับโรงงานผลิตเหล็กรีดร้อน
บริษัทมีแนวโน้มที่จะดำเนินการก่อสร้างต่อเมื่อราคาตลาดดีขึ้น และบริษัทมีเงินทุนเพียงพอ
และเมื่อได้รับความเห็นชอบจากเจ้าหนี้ของบริษัท

บริษัทกำลังอยู่ในระหว่างการศึกษาเพื่อปรับโครงสร้างการออกแบบขบวนการผลิตผลิตภัณฑ์ต่อเนื่อง
ซึ่งได้แก่ เหล็ก แผ่นชุบสังกะสี และเหล็กแผ่นรีดเย็น
โรงงานผลิตผลิตภัณฑ์ดังกล่าวตั้งอยู่บริเวณใกล้เคียงกับโรงงานผลิตเหล็กร้อน
ปัจจุบันโรงงานดังกล่าวอยู่ระหว่างการก่อสร้าง แต่เนื่องจากบริษัทประสบปัญหาสภาพคล่อง
งานระหว่างการก่อสร้างจึงได้ชะลอตัวลง

2. ความเสี่ยงทางด้านความพร้อมของบุคลากรในการปฏิบัติงาน

เนื่องจากเทคโนโลยีการผลิตเหล็กแผ่นรีดร้อนโดยเริ่มจากการหลอมเหล็กเป็นเทคโนโลยีการผลิตที่เพิ่งเริ่มต้นในประเทศไทย
จึงทำให้ไม่สามารถหาบุคลากรที่มีประสบการณ์ที่เป็นคนไทยได้เพียงพอ
อย่างไรก็ตามเทคโนโลยีการผลิตแบบ Thin Slab เป็นเทคโนโลยีใหม่ในโลก
และประสบความสำเร็จอย่างสูงในต่างประเทศด้วยการนำบุคคลากรที่ไม่มีประสบการณ์มาก่อนมาฝึกปฏิบัติ
โดยจะมีข้อได้เปรียบที่จะไม่มีปัญหาเรื่องความเคยชินกับเทคโนโลยีเก่า
ทำให้ง่ายกับการรับรู้วิธีการทำงานแบบใหม่ได้อย่างรวดเร็ว

3. ความเสี่ยงทางด้านอัตราแลกเปลี่ยนเงินตราต่างประเทศ

บริษัทมีความเสี่ยงในเรื่องของอัตราแลกเปลี่ยนเงินตราต่างประเทศใน 2 ด้าน กล่าวคือ
ความเสี่ยงอันเกิดจากการซื้อวัตถุดิบจากต่างประเทศ
ซึ่งโดยส่วนใหญ่จะกำหนดราคาเป็นเงินสกุลหลักของโลก เช่น ดอลล่าร์สหรัฐ หรือมาร์คเยอรมัน
หรือเงินสกุลของประเทศคู่ค้า
นอกจากนี้แล้วบริษัทมีความเสี่ยงของอัตราแลกเปลี่ยนเงินดอลล่าร์สหรัฐ
ของหุ้นกู้ซึ่งออกโดยบริษัทย่อยในต่างประเทศ

4. ความเสี่ยงทางด้านการตลาด

เนื่องจากบริษัทเป็นผู้ผลิตและผู้ค้ารายใหม่ในอุตสาหกรรมผลิตเหล็กแผ่นรีดร้อนในประเทศไทย
ซึ่งมีการทำตลาดจากผู้ผลิตเดิมอยู่ก่อนแล้ว
จึงทำใหัมีความเสี่ยงในเรื่องของการตลาดและการแข่งขันจากผู้ค้ารายอื่น
อย่างไรก็ตามจากสภาพความต้องการที่มีเกินการผลิตภายในประเทศและการนำเทคโนโลยีใหม่ที่มีความยืดหยุ่นสูงมาใช้เพื่อให้เกิดความได้เปรียบด้านต้นทุนและการตอบสนองต่อความต้องการของลูกค้าได้ตามที่ต้องการอย่างรวดเร็ว
คาดว่าจะทำให้บริษัทสามารถที่จะแบ่งส่วนการตลาดได้จากผู้ผลิตภายในประเทศรายอื่นและทดแทนการนำเข้าได้

นอกจากนี้แล้วทางผู้บริหารของบริษัทก็ยังเป็นผู้ที่อยู่ในวงการอุตสาหกรรมเหล็กมาเป็นเวลานาน
และได้รับความเชื่อถืออย่างกว้างขวางจากผู้ที่อยู่ในอุตสาหกรรมเหล็กของประเทศไทย
จึงทำให้มีฐานลูกค้าสนับสนุนมากมาย

5. ความเสี่ยงทางด้านราคาของวัตถุดิบและราคาของผลิตภัณฑ์

ราคาของเศษเหล็กซึ่งเป็นวัตถุดิบหลักและราคาของสินค้าของบริษัทคือเหล็กแผ่นรีดร้อนนั้นจะมีการเปลี่ยนแปลงขึ้นลงเป็นวัฎจักร
โดยในหนึ่งวัฎจักรจะมีระยะเวลาประมาณ 5-7 ปีดังที่ได้กล่าวมาแล้ว ซึ่งราคา
ดังกล่าวจะถูกกำหนดโดยอุปสงค์และอุปทานของตลาดโลกจึงทำให้บริษัทไม่สามารถที่จะควบคุมราคาของเศษเหล็กหรือเหล็กแผ่นรีดร้อนได้
อย่างไรก็ดี ราคาของเหล็กแผ่นรีดร้อนและราคาของเศษเหล็กจะมีการปรับตัวขึ้นลงไปด้วยกัน
กล่าวคือ หากราคาของเศษเหล็กมีการขยับตัวสูงขึ้น
ผู้ผลิตเหล็กแผ่นรีดร้อนก็จะเพิ่มราคาของเหล็กแผ่นรีดร้อนให้สูงขึ้นไปด้วย
แต่ส่วนต่างระหว่างราคาเศษเหล็กและเหล็กแผ่นรีดร้อนก็ยังเป็นช่วงที่กว้างอยู่
ดังจะเห็นได้จากวัฎจักรราคาที่ผ่านมาคือในช่วงปี 2532-2538
นั้นส่วนต่างที่ต่ำที่สุดระหว่างราคาเศษเหล็กกับเหล็กแผ่นรีดร้อนนั้นยังมีอยู่เท่ากับ 138
ดอลล่าร์สหรัฐต่อตันที่ราคา FOB หรือ 167 ดอลล่าร์สหรัฐต่อตันที่ราคา CIF บวกอากรขาเข้า
และสำหรับส่วนต่างที่สูงที่สุดเท่ากับ 331 ดอลล่าร์สหรัฐต่อตันที่ราคา FOB หรือ 378
ดอลล่าร์สหรัฐต่อตันที่ราคา CIF บวกอากรขาเข้า

สำหรับการป้องกันความเสี่ยงทางด้านราคาเศษเหล็กนั้น
บริษัทได้มีการวางแผนป้องกันความเสี่ยงด้วยการออกแบบกระบวนการผลิตให้มีความยืดหยุ่นในการใช้วัตถุดิบดังที่ได้อธิบายในส่วนของกระบวนการผลิต
ดังนั้นหากราคาเศษเหล็กโลกได้ขยับตัวสูงขึ้น บริษัทก็จะสามารถที่จะใช้เหล็กพรุน หรือ เหล็กถลุง
ซึ่งมีราคาค่อนข้างคงที่แทนการใช้เศษเหล็กได้
และจะทำให้บริษัทสามารถควบคุมต้นทุนการผลิตได้เป็นอย่างดี

6. ความเสี่ยงทางด้านการผลิต

เนื่องจากการผลิตเหล็กรีดร้อนด้วยวิธี Thin Slab Casting นี้ ยังไม่เคยมีมาก่อนในประเทศไทย
จึงอาจเกิดความเสี่ยงทางด้านการผลิต ที่อาจเกิดจากการออกแบบเครื่องจักรและกระบวนการผลิต
หรือเครื่องจักรที่นำมาใช้ได้ หรือการติดตั้งเครื่องจักร จนกระทั่งการปฏิบัติงานกับเครื่องจักร
ซึ่งอาจส่งปัญหาต่อคุณภาพ ปริมาณ หรือต้นทุนการผลิตได้ ดังนั้นเพื่อป้องกันเรื่องดังกล่าว
บริษัทได้เลือกทำสัญญาเฉพาะกับผู้จำหน่ายเครื่องจักรที่มีประสบการณ์ในด้านนี้มาก่อนและนอกจากนี้
บริษัทได้มีการวางแผนการฝึกอบรมบุคคลากรกับโรงงานที่ใช้กระบวนการผลิตเดียวกับของบริษัทดังที่ได้กล่าวมาแล้วในข้างต้น
จากการเตรียมการดังกล่าวคาดว่าจะสามารถป้องกันปัญหานี้ได้

7. ความเสี่ยงจากกรณีที่บริษัทมีภาระหนี้สินล้นพ้นตัว

ความเสี่ยงจากกรณีที่บริษัทมีภาระหนี้สินล้นพ้นตัว โดย ณ วันที่ 31 ธันวาคม 2543 บริษัทมีหนี้สินรวม
42,107 ล้านบาท และสินทรัพย์รวม 26,749 ล้านบาท
บริษัทได้ทำการแก้ไขภาระหนี้สินสูงโดยการเข้าสู่กระบวนการปรับโครงสร้างหนี้ของ คปน.
และได้รับการลงมติสนับสนุนแผนการปรับโครงสร้างหนี้ เมื่อวันที่ 18 กุมภาพันธ์ 2543
โดยเจ้าหนี้ตามโครงการ คปน.
และเจ้าหนี้เสียงข้างมากที่ไม่ได้รวมอยู่ในโครงการปรับโครงสร้างหนี้
แผนดังกล่าวนี้ผูกพันเฉพาะเจ้าหนี้ คปน. และบริษัทเท่านั้น
เพื่อให้บริษัทปรับโครงสร้างหนี้ทั้งหมดเป็นผลสำเร็จ แผน คปน.
จึงกำหนดให้บริษัทต้องเข้าสู่กระบวนการภายใต้การ ฟื้นฟูกิจการตามพระราชบัญญัติล้มละลาย

จากที่กล่าวไว้แล้วใน ข้อมูลสรุป (Executive Summary)
ว่าบริษัทและเจ้าหนี้รายหนึ่งได้ยื่นคำร้องขอฟื้นฟูกิจการต่อศาลล้มละลาย เมื่อ วันที่ 11 เมษายน
2543 ภายใต้พระราชบัญญัติล้มละลาย
ห้ามมิให้เจ้าหนี้ฟ้องร้องบังคับคดีใดๆต่อบริษัทในชั้นศาลในประเทศไทย
รวมถึงการงดการดำเนินกระบวนพิจารณาคดีที่อยู่ในชั้นศาล
จนกระทั่งสิ้นสุดกระบวนการของศาลล้มละลาย

ณ วันที่ 6 สิงหาคม 2543 เจ้าหนี้ได้ยื่นคำขอรับชำระหนี้ต่อเจ้าพนักงานพิทักษ์ทรัพย์
สำหรับหนี้คงค้าง ณ วันที่ 8 พฤษภาคม 2543
ซึ่งเป็นวันที่ศาลล้มละลายกลางมีคำสั่งให้ฟื้นฟูกิจการและแต่งตั้งบริษัท รามคำแหง แพลนเนอร์ จำกัด
ให้เป็นผู้ทำแผน เจ้าหนี้บางรายได้ยื่นคำขอรับชำระหนี้มากกว่าหนี้ที่บริษัทบันทึกบัญชีจำนวนประมาณ 6
หมื่นล้านบาท
ผู้ทำแผนได้ยื่นคำคัดค้านต่อเจ้าหน้าที่พิทักษ์ทรัพย์สำหรับสิทธิเรียกร้องที่มีผลแตกต่างอย่างมีสาระสำคัญหรือรายการซึ่งผู้ทำแผนเชื่อว่าสิทธิเรียกร้องดังกล่าวปราศจากมูลความเป็นจริงหรือภาระผูกพันในอนาคต
ซึ่งขณะนี้ยังอยู่ระหว่างการสอบทานและตรวจสอบสิทธิเรียกร้องเหล่านั้นโดยเจ้าพนักงานพิทักษ์ทรัพย์
ดังนั้นบริษัทจึงยังไม่ปรับปรุงผลต่างของจำนวนหนี้สินที่เกิดขึ้นจากการยื่นคำขอรับชำระหนี้ต่อเจ้าพนักงานพิทักษ์ทรัพย์

ผู้ทำแผนได้จัดทำแผนและนำส่งแผนฟื้นฟูกิจการส่งให้เจ้าหนี้ และเจ้าพนักงานพิทักษ์ทรัพย์ เมื่อวันที่ 6
ธันวาคม 2543 แต่เจ้าหนี้ได้ลงมติในที่ประชุมเจ้าหนี้ไม่ยอมรับแผนฟื้นฟูกิจการ เมื่อวันที่ 13
กุมภาพันธ์ 2544 และเมื่อวันที่ 2 มีนาคม 2544 ศาลล้มละลายกลางได้มีคำสั่งแต่งตั้งให้บริษัท
มหาราชแพลนเนอร์ จำกัด เป็นผู้ทำแผนคนใหม่ของบริษัทแทนบริษัท รามคำแหง แพลนเนอร์ จำกัด
ขณะนี้บริษัท มหาราช แพลนเนอร์ จำกัด
อยู่ระหว่างการจัดทำแผนฟื้นฟูกิจการของบริษัทเพื่อนำเสนอต่อเจ้าหนี้เพื่อพิจารณา
ซึ่งจะครบกำหนดระยะเวลาการยื่นแผนฟื้นฟูกิจการในวันที่ 16 เมษายน 2544

8. ความเสี่ยงต่อการดำรงอยู่ของบริษัท

บริษัทได้หยุดการผลิตสินค้าชั่วคราว ชะลอการดำเนินงานระหว่างก่อสร้าง
ผิดนัดชำระหนี้ภายใต้สัญญาเงินกู้ระยะยาวและบริษัทถูกจำกัดการใช้เงินฝากธนาคารภายใต้สัญญาหุ้นกู้
ปัจจุบันบริษัทอยู่ในระหว่างกระบวนการฟื้นฟูกิจการตามคำสั่งของศาลล้มละลายกลาง
หากว่าความพยายามในการดำเนินการปรับโครงสร้างหนี้ไม่ประสบความสำเร็จ
บริษัทอาจไม่สามารถปฏิบัติตามเงื่อนไขในสัญญาทางการเงินได้
ในด้านการผลิตก็จะไม่สามารถดำเนินการผลิตได้ใหม่
และโครงการที่กำลังก่อสร้างอยู่ก็จะต้องหยุดชะงักไม่สารถดำเนินการต่อให้เสร็จสมบูรณ์ได้
และบริษัทอาจต้องถูกเพิกถอนจากตลาดหลักทรัพย์อีกด้วย